(ສພຊ) ໃນວັນທີ 27 ກໍລະກົດ 2018 ຜ່ານມາທີ່ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6); ກໍາມາທິການແຜນການ, ການເງິນ ແລະ ການກວດສອບ (ກຜງສ) ສະພາແຫ່ງຊາດ (ສພຊ) ສປປລາວ ໄດ້ຈັດກອງປະຊຸມສໍາມະນາຮ່ວມກັບກໍາມາທິການການເງິນ-ງົບປະມານສະພາແຫ່ງຊາດ ສສ.ຫວຽດນາມ ພາຍໃຕ້ຫົວຂໍ້ “ການຄຸ້ມຄອງງົບປະມານ ແລະ ການຂຶ້ນແຜນງົບປະມານແຫ່ງລັດປະຈໍາປີ, ການຄຸ້ມຄອງໂຄງການລົງທຶນຂອງລັດບ້ວງ ອື່ນໆໃນການຈົດຮັບ-ຈົດຈ່າຍ” ໂດຍການເປັນປະທານຮ່ວມຂອງທ່ານ ວິໄລວົງ ບຸດດາຄໍາ ປະທານ ກຜງສ ແລະ ທ່ານ ຫງວຽນ ດຶກ ຫາຍ ປະທານກໍາມາທິການການເງິນ ແລະ ງົບປະມານ ສະພາແຫ່ງຊາດ ສສ.ຫວຽດນາມ; ເຂົ້າຮ່ວມມີບັນດາທ່ານປະທານ-ຮອງປະທານກໍາມາທິການຂອງ ສພຊ, ປະທານ-ຮອງປະທານສະພາປະຊາຊົນແຂວງ, ນະຄອນຫລວງ, ຮອງລັດຖະມົນຕີ, ສສຊ, ຫົວໜ້າ-ຮອງຫົວໜ້າກົມ, ບັນດາແຂກທີ່ຖືກເຊີນ ແລະ ຄະນະຜູ້ແທນຈາກ ສສ.ຫວຽດນາມ.
ທັງນີ້ ກໍເພື່ອກໍານົດເອົາເນື້ອໃນຫົວຂໍ້ທີ່ກ່ຽວພັນກັບການສ້າງ, ການຂຶ້ນແຜນການຈັດແບ່ງງົບປະມານຂອງຂະແໜງການສູນກາງ ແລະ ທ້ອງຖິ່ນ, ກົນໄກການພິຈາລະນາຮັບຮອງ ແລະ ການຕິດຕາມກວດກາການຄຸ້ມຄອງການໃຊ້ຈ່າຍງົບປະມານແຫ່ງລັດ ເຊິ່ງແມ່ນພາລະບົດບາດຂອງສະພາໃນການພິຈາລະນະຮັບຮອງເອົາແຜນງົບປະມານແຫ່ງລັດປະຈໍາປີ ແລະ ພິຈາລະນາຮັບຮອງເອົາການຈັດສັນແບ່ງງົບປະມານຂອງພະແນກການອ້ອມຂ້າງແຂວງ ແລະ ເມືອງຢູ່ທ້ອງຖິ່ນ. ພ້ອມກັນນັ້ນ ກໍເພື່ອເປັນການແລກປ່ຽນບົດຮຽນຈາກຜົນການກວດສອບ ເຊິ່ງຖືວ່າເປັນການພິຈາລະນາບັນຫາສໍາຄັນຂອງຊາດ ກ່ຽວກັບວຽກງານກວດສອບ ແລະ ການຕິດຕາມກວດກາຂອງສະພາແຫ່ງຊາດ ແລະ ສະພາປະຊາຊົນຂັ້ນແຂວງ ໃນການກວດກາການຈັດຕັ້ງປະຕິບັດແຜນພັດທະນາເສດຖະ ກິດ-ສັງຄົມ ແລະ ງົບປະມານແຫ່ງລັດ.
ກອງປະຊຸມ ໄດ້ຮັບຟັງການສະເໜີກົນໄກການແບ່ງຂັ້ນຄຸ້ມຄອງ ແລະ ວິທີການສ້າງແຜນງົບປະມານແຫ່ງລັດຢູ່ຂັ້ນສູນກາງ ແລະ ທ້ອງຖິ່ນຂອງ ສສ.ຫວຽດນາມ; ບົດຮຽນກ່ຽວກັບການຄຸ້ມຄອງ ແລະ ການຂຶ້ນແຜນງົບປະມານແຫ່ງລັດປະຈໍາປີຈາກກະຊວງການເງິນ ສປປລາວ; ບົດກ່ຽວກັບປະສົບການໃນການຄຸ້ມຄອງກນເງິນ-ງົບປະມານ ແຫ່ງລັດຂອງ ສສ.ຫວຽດນາມ; ການຄຸ້ມຄອງການລົງທຶນຂອງລັດບ້ວງອື່ນໆໃນການຈົດຮັບ-ຈົດຈ່າຍຜ່ານງົບປະມານກະຊວງການເງິນ ສປປລາວ; ສະພາບຕົວຈິງຂອງໂຄງການ BT ແລະ BOT ຜ່ານຜົນການກວດສອບ ແຫ່ງລັດ ເຂດ 1 ສສ.ຫວຽດນາມ ແລະ ບົດກ່ຽວກັບການຕົກລົງ ແລະ ຕິດຕາມການກວດກາການໃຊ້ຈ່າຍງົບປະມານຂອງ ສພຊ ແຂວງນິງບິງ. ຈາກນັ້ນ, ຜູ້ແທນກອງປະຊຸມທັງສອງຝ່າຍກໍໄດ້ສຸມກໍາລັງສະຕິປັນຍາຄົ້ນຄວ້າແລກປ່ຽນ ຄໍາຄິດຄໍາເຫັນໃສ່ບັນຫາທີ່ຕ່າງຝ່າຍໄດ້ໃຫ້ຄວາມສົນໃຈ.
ໂອກາດັ່ງກ່າວ ທ່ານ ວິໄລວົງ ບຸດດາຄໍາ ໄດ້ມີຄໍາເຫັນຕໍ່ກອງປະຊຸມວ່າ ກອງປະຊຸມຄັ້ງນີ້ ມີຄວາມໝາຍຄວາມສໍາເປັນພິເສດ ເພາະວ່າພວກເຮົາໄດ້ຕ້ອນຮັບ ແລະ ໄດ້ຮັບຟັງການລາຍບົດຮຽນ ແລະປະສົບການກ່ຽວກັບການຄຸ້ມຄອງ ແລະ ການຂື້ນແຜນງົບປະມານ, ການຄຸ້ມຄອງໂຄງການລົງທຶນຂອງລັດບ້ວງອື່ນໆ ໃນການຈົດຮັບ-ຈົດຈ່າຍ ຜ່ານງົບປະມານ ແລະ ການຄຸ້ມຄອງບັນດາກອງທຶນຕ່າງໆ ແລະ ການກວດສອບໂຄງການ ສ້າງ ແລະມອບໂອນ (BT) ແລະໂຄງການສ້າງ, ດໍາເນີນການ ແລະມອບໂອນ (BOT) ຈາກ ກຳມາທິການການເງິນ-ງົບປະມານ, ອົງການ ກວດສອບແຫ່ງລັດ ແລະກະຊວງການເງິນ ສສ ຫວຽດນາມ ແລະ ກະຊວງການເງິນ ສປປ ລາວ.
ກອງປະຊຸມໄດ້ດຳເນີນໄປດ້ວຍບັນຍາກາດຟົດຟື້ນ ສະໜິດສະໜົມຖານອ້າຍນ້ອງ ໂດຍຜູ້ເຂົ້າຮ່ວມກອງປະຊຸມ ໄດ້ສຸມໃສ່ການປະກອບຄວາມຄິດຄວາມເຫັນຢ່າງຈິງໃຈ ແລະ ດ້ວຍຄວາມຮັບຜິດຊອບສູງ ໂດຍໄດ້ຍົກໃຫ້ເຫັນບົດຮຽນ ແລະ ສະພາບການຕົວຈິງຂອງການຈັດຕັ້ງປະຕິບັດວຽກງານ ມານຳສະເໜີຕໍ່ກອງປະຊຸມໃນຄັ້ງນີ້ ເພຶ່ອພ້ອມກັນຊອກຫາວິທີການໃນການປັບປຸງ ແລະ ແກ້ໄຂບັນຫາ ແລະ ສິ່ງທ້າທາຍເຫລົ່ານັ້ນ ແລະເຮັດວຽກງານມີປະສິດທິພາບປະສິດທິຜົນຂື້ນກວ່າເກົ່າ.
(ສອນສັກ ວັນວິໄຊ)